《池荷就衰有感》
宋代·高斯得

双池万荷花，姣好欺子都。
秋风一披拂，槁悴如三闾。
子有君子操，昔人所叹誉。
奈何不自夺，俯仰悲荣枯。
荷花不能言，请以意对吾。
两间草木蕃，万象粲以舒。
一从鶗鴂鸣，荃蕙首见羽。
况我值末运，忽忽良辰徂。
相随就衰叔，容色何能愉。
抗手谢荷花，子诚志士模。
婴肸悼季世，箕干感沦胥。
舂陵大中正，所品良非虚。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。